# FODVORTER

**Hos Lægerne ved Torvehallerne, behandler vi i nuværende ikke fodvorter. Intensiv hjemmebehandling har vist sig at være stort set lige så effektiv.**

**Har du mistanke om du har fodvorter, men er i tvivl, tilbyder vi gerne en konsultation hos vores personale med henblik på at vurdere om det drejer sig om fodvorter. Mange eller meget genstridige fodvorter kan vi henvise til hudlæge ved forudgående konsultation og vurdering i klinikken.**

**Hvad er vorter?**  
Fodvorter skyldes smitte med et virus, som kun smitter mennesker. Vortevirus vokser meget langsomt. Derfor kan der gå flere måneder fra man er smittet, til vorten viser sig på huden. Ofte vil der kunne ses antydningen af en sort prik i midten af vorten. Den sorte prik skyldes blodsprængninger i vorten forårsaget af tryk ved at gå og stå på foden. Oftest sidder fodvorten på trædepuderne.  
Vorter kan optræde overalt på kroppen, men ses hyppigst på hænder og fødder og kan variere i størrelse fra 1 mm til over 1 cm.

**Smitter vorter?**  
Ja, fodvorter smitter.  
Specielt våd hud er modtagelig og man er ekstra udsat, hvis man samtidig har små sprækker på fødderne.  
Fodvorter smitter ikke gennem blod, men en blødende vorte vil smitte via de afstødte hudceller. Der er derfor stor risiko for at vorten vil brede sig.  
Skal man behandle eller skal man lade være?  
De fleste fodvorter kan forsvinde af sig selv i løbet af 6 – 12 måneder (evt. op til 2 år), da kroppen selv danner antistoffer mod vorter. Men der er store individuelle forskelle.  
Man bør dog behandle vorter for at mindske eller undgå smitterisikoen. Man kan med fordel pensle vorten med klar neglelak for at forsegle den og derved undgå at smitte andre.  
Vortebehandling tager tid og man skal være opmærksom på, at det er en meget langsommelig behandling som kræver stor tålmodighed.  
   
**Hvordan kan man behandle vorter?**  
Vi anbefaler at du anvender lokalbehandling fx Verucid Kutanopløsning eller Vortefri som kan købes online eller på apoteket.  
   
**Almene råd**  
Man kan nedsætte risikoen for at smitte sig selv eller andre ved at holde vorten dækket med neglelak eller et vortemiddel. Man kan også anvende et tætsluttende plaster, evt. af typen som kaldes ”kunstig hud”. Dette kan købes på apoteket eller online. Brugen af badesko nedsætter risikoen for smitte.   
**Hvis du vil vide mere:**

<https://regionsyddanmark.dk/om-region-syddanmark/presse-og-nyheder/nyhedsbrevet-sund-i-syd/sadan-behandler-du-selv-fodvorter/flere-skal-behandle-egne-fodvorter>

<https://www.sst.dk/da/Fagperson/Sygdomme-lidelser-og-behandling/Smitsomme-sygdomme/A-AA/Vorter>

[**www.sundhed.dk/borger/sygdomme-a-aa/hud/sygdomme/papler-nupret-udslaet/vorter**](https://www.sundhed.dk/borger/sygdomme-a-aa/hud/sygdomme/papler-nupret-udslaet/vorter/)

https://dds.nu/wp-content/uploads/2019/05/Hudl%C3%A6gen-informerer-om-vorter-090419\_RB.pdf